钦定古今图书集成/明伦汇编/皇极典/第270卷 > 性理会通 > 悬法象魏赋〈以正月之吉悬法象魏为韵〉苏珦建皇极者存乎正名体元命者存乎作程彼宗周之创业遂体制而缘情职命六官必先庚而著令历分
## 钦定古今图书集成/明伦汇编/皇极典/第270卷 > 性理会通 > 悬法象魏赋〈以正月之吉悬法象魏为韵〉苏珦建皇极者存乎正名体元命者存乎作程彼宗周之创业遂体制而缘情职命六官必先庚而著令历分

三统，因建子而为正。当是时也，元律司候，黄锺纪月，
伊岁序之元初，懿阳和之始发。于是悬邦国之六典，
致象魏之两阙，俾万人观而取象，罔敢逾越者也。大
矣哉！示人有则，布政惟时。既当途而明矣，亦浃日而
敛之。是则是效，念兹在兹。乃人君之大象，谅王国之
元龟。是知象魏之章，焕为故实，分章授事，典司非一。
“或以《理象》为理人之规，或以《教象》为教人之术，观之
者仰而可见，从之者贞而且吉，俯黄道而高悬，与苍
龙而迥出。法之不朽，虽草创于前王；体有可传，亦恢
张于是日。国家以务人为本，以施命为先，拱北极之
六星，庶官咸备；张南端之双阙，旧典常悬。”是知大圣
君临，名臣不乏，钦承帝道，足以为法，以之安人，其国
斯广。敢引此以为喻，亦因兹而取象。悬法魏阙，其教
可以普施；悬法礼闱，其人可以外奖。夫然，则青云可
期于影响。